En 40-årig kvinde kom alvorligt til skade ved et trafikuheld mellem Ålbæk og Tversted tirsdag.

En kvindelig bilist blev tirsdag eftermiddag alvorligt kvæstet ved et frontalt sammenstød mellem to biler på Hirtshalsvej i Ålbæk mellem Skagen og Frederikshavn. Den 40-årige kvinde, der er fra lokalområdet, foretog et venstresving fra en sidevej og ud på Hirtshalsvej, hvor hun blev ramt frontalt af en taxi, oplyser vagtchef Poul Badsberg fra Nordjyllands Politi. Kvinden blev kørt med politieskorte til Traumecentret på Aalborg Sygehus. Hun er kommet alvorligt til skade, men omkring klokken 23 tirsdag aften stod det klart, at hun er uden for livsfare, siger vagtchefen. Kvinden har fået adskillige benbrud. Kvinden havde sin 14-årige datter med i bilen. Pigen slap med lettere kvæstelser. Også taxichaufføren kom lettere til skade. Både chaufføren og pigen er indlagt på Hjørring Sygehus. Ulykken skete klokken 17.30, og politiet spærrede vejen i nogle timer, mens en bilinspektør undersøgte ulykkesstedet og de køretøjer, der var involveret i ulykken.